Kommissionens beslutning
af 16. juni 2003
om ændring af beslutning 2002/975/EF om vaccination som supplement til foranstaltningerne til bekæmpelse af infektioner med lavpatogen aviær influenza i Italien og om særlige foranstaltninger til kontrol af flytninger
(meddelt under nummer K(2003) 1834)
(EØS-relevant tekst)
(2003/436/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved Europa-Parlamentets og Rådets direktiv 2002/33/EF(2), særlig artikel 10, stk. 4,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved forordning (EF) nr. 806/2003(4), særlig artikel 9, stk. 4,
under henvisning til Rådets direktiv 92/40/EØF om fællesskabsforanstaltninger til bekæmpelse af aviær influenza(5), senest ændret ved forordning (EF) nr. 806/2003, særlig artikel 16, og
ud fra følgende betragtninger:
(1) I Italien var der i 1999 og 2000 flere udbrud af højpatogen aviær influenza af subtype H7N1 med enorme økonomiske tab for fjerkræindustrien til følge. Et lavpatogent virus var i omløb i området, før epidemien brød ud.
(2) Under overvågningen for aviær influenza blev der i oktober 2002 fundet et lavpatogent aviær influenzavirus af subtype H7N3 i regionerne Veneto og Lombardia.
(3) Med henblik på at bekæmpe spredningen af infektion med lavpatogent aviær influenzavirus godkendte Kommissionen ved beslutning 2002/975/EF(6) et vaccinationsprogram.
(4) Resultaterne af vaccinationsprogrammet er blevet fremlagt på flere møder i Den Stående Komité for Fødevarekæden og Dyresundhed og viser generelt gode muligheder for at bekæmpe sygdommen i vaccinationszonen. Infektionen har dog bredt sig til nogle områder, der støder op til vaccinationszonen.
(5) Vaccinationszonen bør derfor udvides til også at omfatte de områder, hvor der er risiko for spredning af virussen, idet der med henblik herpå anvendes strenge overvågningsforanstaltninger og handelsrestriktioner.
(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag I til beslutning 2002/975/EF affattes som angivet i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 16. juni 2003.